เว็บออมสินยังล่มขอสินเชื่อฉุกเฉินไม่ได้
เว็บธนาคารออมสินล่มตั้งแต่ยังไม่ได้เริ่มเปิดระบบลงทะเบียนขอสินเชื่อฉุกเฉิน


16 เม.ย. 2563

รายงานข่าวจากกระทรวงการคลัง ว่า เว็บไซต์ของธนาคารออมสิน www.gsb.or.th ไม่สามารถเข้าได้ตั้งแต่ก่อนเวลา 8.00 น.
ทั้งนี้เมื่อวานนี้ ดร.ชาติชาย พยุหนาวีชัย ผู้อำนวยการธนาคารออมสิน เปิดเผยว่า ตามที่ธนาคารออมสินได้เปิดให้บริการสินเชื่อเพื่อเป็นค่าใช้จ่ายสำหรับผู้ที่ได้รับผลกระทบจากไวรัสโคโรนา (COVID-19) 2 ประเภท คือ สินเชื่อผู้มีอาชีพอิสระ วงเงินกู้สูงสุด 10,000 บาท และ สินเชื่อผู้มีรายได้ประจำวงเงินกู้สูงสุด 50,000 บาท โดยให้ลงทะเบียนผ่านเว็บไซต์ธนาคารออมสิน www.gsb.or.th นั้น
เนื่องจากมีลูกค้าและประชาชนให้ความสนใจลงทะเบียนเป็นจำนวนมากอย่างพร้อมเพรียงกัน ส่งผลให้ระบบเครือข่ายการสื่อสารของเว็บไซต์ธนาคารฯ และระบบลงทะเบียนเกิดความขัดข้อง ซึ่งขณะนี้อยู่ระหว่างปรับปรุงเพิ่มประสิทธิภาพและทำการทดสอบระบบใหม่ จึงขอปิดระบบเพื่อปรับปรุง และจะเปิดให้ลงทะเบียนอีกครั้งในวันพรุ่งนี้ (16 เมษายน 2563) เวลา 8.00 น. เป็นต้นไป
ธนาคารออมสิน จึงขออภัยในความไม่สะดวกมา ณ ที่นี้